Ambrosia artemisiifolia

***Ambrosia artemisiifolia*** é unha especie de planta da familia das asteráceas nativa de rexións de toda América.

## Taxonomía 
O nome da especie, *artemisiifolia*, déuselle porque as follas desta planta lembran as das *Artemisia*.

## Distribución 
A planta é nativa de América do Norte dende o Canadá e Alasca ao leste e centro dos Estados Unidos, as Grandes pradeiras, e no Caribe en Cuba, A Hispaniola e Xamaica; ata América do Sur na biorrexión sur (Arxentina, Chile, Paraguai, Uruguai), e na biorrexión oeste (Bolivia, Perú) e no Brasil. A distribución desta planta en Europa espérase que se espalle no futuro debido ao cambio climático.

É a especie máis estendida destre xénero en América do Norte, onde a maioría das outras especies de *Ambrosia* son endémicas. Durante o verán causa alerxia en persoas susceptibles.

## Descrición 
*Ambrosia artemisiifolia* é unha planta anual que agroma ao final da primavera. Pode progagarse por rizomas ou por sementes. As follas divididas en pinnas e pelosas son de 3 a 12 cm de lonxitude.

Produce froitos de verdes a marróns de 2–4&nbsp;mm obcónicos (forma de cono invertido). Un estudo científico que investigou as bases xenómicas da súa invasividade en Europa, onde se introduciu no século XIX, resecuenciou 655 xenomas da planta, incluíndo 308 espécimes de herbario recollidos hai 190 anos. Nas poboacións europeas invasivas, o estudo atopou que había unha selección de sinaturas en xenes defensivos e unha baixa frecuencia de patóxenos que induzan enfermidades nesta planta. Xunto cos cambios temporais na estrutura da poboación asociados coa introgresión desde especies estreitamente relacionadas de *Ambrosia*, a capacidade de escapar de inimigos microbianos específicos probablemente favareceu o seu salientable éxito como especie invasora.

É unha mala herba moi competitiva e pode producir unha perda de rendemento nas colleitas de soia de ata o 30%. Controlala labrando a terra pola noite reduce a súa aparición nun 45%. A rotación de cultivos de cereais tamén a suprime se son sobresementadas con trevo. Doutro modo, a planta crece e madura, producindo sementes no restroballo do cereal.

#### Métodos de control 
En 2005 varios herbicidas probaron ser efectivos contra a *A. artemiifolia*, aínda que se sabe que existen poboacións resistentes. En 2007 varias poboacións mostraron resistencia ao glifosato pero só nos Estados Unidos.

En 2014 o escaravello *Ophraella communa* apareceu ao sur dos Alpes no sur de Suíza e norte de Italia. Moitas das *A. antemisiifolia* que foron atacadas por el quedaron completamente defoliadas. O escaravello *Zygogramma suturalis* foi introducido en Rusia e despois na China para o control desta planta, con resultados iniciais moi positivos.

SMARTER é unha rede de expertos europea interdisciplinar implicada no control desta planta, profesionais sanitarios, aerobiólogos, ecoloxistas, economistas e modeladores atmosféricos e agrícolas.

## Composición química e usos 
### Sesquiterpeno lactonas moluscicidas 
Illáronse tres sesquiterpeno lactonas das partes aéreas de *Ambrosia artemisiifolia*, identificados como psilostaquina A, psilostaquina B e psilostaquina C. As tres teñen certa actividade moluscicida contra o pequeno caracol tropical de auga doce *Oncomelania hupensis*.

### Medicinal
*Ambrosia artemisiifolia* foi usada tradicionalmente como planta medicinal por tribos de indios nativos americanos, como os cherokees, lakotas, iroqueses, dakotas e delawares.

### Fitorremediación 
*Ambrosia artemisiifolia* é utilizada en proxectos de fitorremediación para corrixir a contaminación do solo, porque elimina metais pesados como o chumbo dos solos contaminados.

## Galería 

Ficheiro:Common ragweed at distance.jpg|A planta vista a distancia
Ficheiro:Ambrosia artemisiifolia004.jpg|Detalle dunha folla
Ficheiro:Ambrosia artemisiifolia inflorescence.jpg|Inflorescencia (capítulos masculinos)
Ficheiro:Ambrosia artemisiifolia male flowers.jpg|Detale dos capítulos masculinos
Ficheiro:Ambrosia artemisiifolia - female flowers RHu.jpg|Flores femininas na axila das follas
Ficheiro:Ambrosia artemisiifolia.jpg|Aquenios
Ficheiro:Ambrosia artem1-5.jpg|Gran de pole (microscopio electrónico de varrido)

## Notas 
## Véxase tamén 
### Ligazóns externas 
* 
* [Calflora Database: *Ambrosia artemisiifolia*, especie non nativa naturalizada en California
* [http://ucjeps.berkeley.edu/eflora/eflora_display.php?tid=805 Jepson Manual eFlora (TJM2) tratamento de *Ambrosia artemisiifolia*, especie non nativa naturalizada en California
* http://calphotos.berkeley.edu/cgi-bin/img_query?rel-taxon=begins+with&where-taxon=Ambrosia+artemisiifolia UC CalPhotos gallery: *Ambrosia artemisiifolia*